། ནང་གི་རི་ཆོས་གནད་བརྒྱད་མ། ། ན་མོ་གུ་རུ། རྗེ་འགྲོ་བའི་མགོན་པོ་འབྲི་གུང་གླིང་པ་དེའི་ཞལ་ནས། ང་འབུས་འཇིག་རྟེན་མགོན་པོ་རིན་པོ་ཆེ་ལོ་ཧྲིལ་པོ་བཅུ་གཅིག་བསྟེན་པའི་རིང་ལ་སྤྱི་དང་བྱེ་བྲག་གི་ཆོས་མཐའ་མེད་པ་ཞིག་གསུངས་པ་རྣ་བའི་དབང་པོར་འཁུམས། བྱེ་བྲག་ཏུ་རི་ཆོས་གཅིག་པུ་ལའང་སྔ་ཕྱི་ཀུན་གྱི་རི་ཁྲོད་པ་རྣམས་ལ་རིགས་མི་འདྲ་བ་མཐའ་མེད་པ་ཞིག་གསུང་པ་ཡང་འཁུམས། དེ་ཐམས་ཅད་ཀྱང་ཚུར་བསྡུས་ན་གསུམ་དུ་འདུས་པར་འདུག་པས། ཕྱི་དང་ནང་དང་གསང་བ་གསུམ་དུ་ང་འབུས་བསྒྲིགས་པ་ཡིན། དེ་ལ་ཕྱིའི་རི་ཆོས་གྲོ་བོ་ལུང་གི་དགོན་པར་ཡི་གེ་རིས་སུ་བཀོད་པ་དེ་ཡིན། ནང་གི་རི་ཆོས་ང་འབུས་ཉམས་ལེན་གྱི་གནད་རྣམ་པ་བརྒྱད་དུ་དྲིལ་ནས། གཏོར་མ་རྒྱན་ཅན་ནམ། སྨན་ཆེན་ལ་བརྟེན་ནས་ད་ལྟ་ཁྱེད་རྣམས་ལ་སྟོན་པ་འདི་ཡིན། གསང་བའི་རི་ཆོས་གེགས་སེལ་དང་བོགས་འདོན་རྣམས་ཀྱི་གནད་རྣམས་ཡིན་པས་དེ་ཐམས་ཅད་ཟབ་ཆོས་སུ་བྱེད་པ་ཡིན། དེ་ལ་འདིར་ནི་ནང་གི་རི་ཆོས་གནད་བརྒྱད་པོ་སྟོན་པ་དེ་གང་ཡིན་ཞེ་ན། རྐྱེན་མཐོ་དམན་གང་བྱུང་ཡང་མི་ཡེངས་པའི་གནད་དང་གཅིགཡུལ་མི་སྤོ་བ་ཨ་ནནྟའི་གནད་དང་གཉིས། སྤང་བྱ་གཉེན་པོ་ལུས་བརྗེ་བའི་གནད་དང་གསུམ། སྲོག་འཛིན་སྙིང་རྗེའི་བརླན་དག་གི་གནད་དང་བཞི། རྒྱུ་མེད་ན་བར་ཆད་མི་འབྱུང་བའི་གནད་དང་ལྔ། བྱུང་ན་སྤང་གཉེན་གཉིས་མེད་ཀྱི་གནད་དང་དྲུགབོགས་འདོན་ཐབས་ཤེས་རབ་ཀྱི་གནད་དང་བདུན། རྟེན་འབྲེལ་ཞིང་བསམ་དངོས་གསུམ་གྱི་གནད་དང་བརྒྱད་ཡིན་སྟེ། དེ་ལ་དང་པོ་རྐྱེན་མཐོ་དམན་གང་བྱུང་ཡང་མི་ཡེངས་པའི་གནད་ནི། སྤྱིར་རྣལ་འབྱོར་པ་རི་ཁྲོད་དུ་གཅིག་པུ་གཉིས་སུ་མེད་པར་སྒྲུབ་པ་སྙིང་པོར་བྱས་ན་དགེ་སྦྱོར་འཕེལ། དེའི་དུས་སུ་ཕྱི་རོལ་ནས་ཅི་ནས་ཀྱང་དགེ་སྦྱོར་དེ་ལས་གཞན་དུ་ཡེངས་སུ་འཇུག་པའི་མི་མཐུན་པའི་རྐྱེན་གྱི་བར་ཆད་ཅིག་ཅིས་ཀྱང་འོང་སྟེ། དཔེར་ན། སློབ་དཔོན་ནག་པོ་པ་དེ་འཚོལ་དུ་རྣལ་འབྱོར་གསུམ་གྱིས་ཕྱིན་པས། ཞལ་མཇལ་ཏེ་སློབ་དཔོན་གྱི་མན་ངག་བསྟན་ནས་རྐྱེན་ཅི་བྱུང་ཡང་མ་ཡེངས་པར་སྒོམས་ཤིག་གསུངས་པས། བསྒོམས་པ་ལ་ཡོན་བདག་ཕོ་མོ་འགའ་བྱུང་ནས། ངེད་སློབ་དཔོན་གྱི་ཡོན་བདག་ཡིན་ཟེར་ནས་ལོ་རྒྱུས་མང་པོ་འདྲིར་བྱུང་བ་ལ་ཡུག་ཅིག་ཁ་རོག་བསྡད་དེ་ཐོ་རངས་སུ་སོང་བ་དང་། ཡང་འདྲིར་བྱུང་བ་ལ་ཚིག་གཅིག་གིས་ལེན་གླན་པ་ལ། དེས་ཆོག་ཁྱོད་རང་ཉོལ་ཟེར། ཉལ་ཙ་ན་ནང་པར་ཁོ་རང་གི་ཁྱིམ་ན་བསྐྱལ་ནས་འདུགདེར་འགྱོད་དེ་བཙལ་ནས་ཕྱིན་པས་ཀྱང་ཞལ་མ་མཇལ་ཏེ་བར་ཆད་དུ་གྱུར་པ་ལྟ་བུ་ཡིན་ཏེ་དེ་བདུད་ཡིན། བདུད་མི་འཇུག་པར་བྱེད་པ་ལ་དགེ་སྦྱོར་དེ་ཉིད་ལས་ལོགས་སུ་མ་ཡེངས་པར་བྱེད་པ་ཡིན། རྗེ་བཙུན་མི་ལ་ཆུ་དབར་དུ་ཐུགས་དམ་མཛད་པའི་དུས་སུ་ཉིན་ཅིག་ཝ་ལ་སྤྲེའུ་བཞོན་པ་ཞིག་ཚང་རག་རྒྱུགས་ཀྱིན་འདུག་པ་ལ། ཐུགས་དམ་ལས་མ་ཡེངས་པར་མཛད་ནས། ད་རུང་གཅིག་རྒྱུགས་དང་མཚར་བ་འདུག་གསུངས་པས། ཁྱོད་འཇིགས་ནི་མི་འཇིགས་པར་གདའ། དགོས་པ་མེད་ཟེར་ནས་རྒྱུགས་མ་ཉན་སྐད། འཇིག་རྟེན་མགོན་པོ་ཉིད་ཀྱང་ཨེ་ཆུང་ན་སྒྲུབ་པ་མཛད་པའི་དུས་སུ། དགེ་སྦྱོར་གྱི་ངང་ལ་འགྲོ་བདེ་ཙམ་ན། བྱིའུ་ཞིག་པང་དུ་ཡོངས་ནས་སྐད་ཆོ་མ་ཆོ་དགུ་སྣ་ཚོགས་འདོན། དེ་ལ་ཐུགས་ཅུང་ཟད་ཅིག་ཡེངས་པ་དང་འཕུར་ནས་སོང་། ཡང་ནུབ་གཅིག་བྱི་བ་ཞིག་འཁུན་པ་ཆེན་པོ་བྱེད་པས་སོ་མ་སོད་ནས་མར་མེ་བཏེགས་ནས་བལྟས་པས་མི་འདུག་གསུང་། དེས་ན་གཤའ་མར་སྒྲུབ་པ་བྱེད་པའི་དུས་སུ་མི་མ་ཡིན་པས་མིའི་སེམས་བསྒུལ་ནས། མིས་བར་ཆད་བྱེད་པ་དང་། མི་མ་ཡིན་ཁོ་རང་དངོས་སུ་ཡོང་བ་དང་། རང་གི་སློབ་དཔོན་དང་གྲོགས་པོ་དང་ཡོན་བདག་ལ་སོགས་པར་ཁོ་སྤྲུལ་ནས་དགེ་སྦྱོར་དེ་ལས་ཡེངས་པར་བྱེད་པའི་རྐྱེན་སྣ་ཚོགས་པ་བསྒྲུབ་པ་དང་། དེ་ལ་སྐད་ཅིག་ཡེངས་ནའང་བར་དུ་གཅོད་པ་ཡིན་པས། དེའི་དུས་སུ་རང་གི་དགེ་སྦྱོར་གཅིག་པུ་ལ་དྲན་པ་མ་ཡེངས་པར་སེམས་རྩེ་གཅིག་ཏུ་བསྒོམ་པས། རྐྱེན་དེ་དག་དབང་དུ་འདུས་ནས་མཐུན་རྐྱེན་སྣ་ཚོགས་སྒྲུབ་པ་ཡིན། ལར་སྙིང་དང་འདྲ་བའི་གྲོགས་པོ་གྲོགས་མོ་ཡོན་བདག་བཟང་པོ་དང་། མི་དང་མི་མ་ཡིན་པ་ལ་སོགས་པའི་རྐྱེན་གཅིག་ཅིས་ཀྱང་འོང་བས་དེ་ལ་མ་ཡེངས་པར་བྱ་བ་གནད་ཡིན། གཉིས་པ་ཡུལ་མི་སྤོ་བ་ཨ་ནནྟའི་གནད་ནི། དེ་ལྟར་རྐྱེན་མཐོ་དམན་གང་བྱུང་ཡང་། མ་ཡེངས་པར་རི་ཁྲོད་དུ་སྒྲུབ་པ་བྱེད་པའི་དུས་སུ། གདོན་དང་བགེགས་དང་ནད་དང་གནོད་པ་སྣ་ཚོགས་པ་འོང་སྟེ། རྗེ་རིན་པོ་ཆེ་ཨེ་ཆུང་དུ་བཞུགས་པའི་དུས་སུ་ནུབ་ཅིག་ཐུགས་དམ་མཛད་ཀྱིན་ཌཱ་མ་རུ་དཀྲོལ་ཞིང་བཞུགས་པ་ལ་གློ་བུར་དུ་འཇིགས་འུབ་འུབ་བྱུང་བ་ལ། རྩེ་གཅིག་ཏུ་དགེ་སྦྱོར་ལས་དྲན་པ་མ་ཡེངས་པར་བསྒོམས་པ་དང་། བག་དྲོ་འུབ་སོང་ནས། འཇིགས་འུབ་པ་དེ་མེད་ནས་སོང་། ཡང་རེས་ཞིག་མནལ་བྲོ་བས་དགེ་སྦྱོར་གྱི་ངང་ནས་ཅུང་ཟད་མནལ་བ་དང་། ཡར་སངས་ཙ་ན་སྦྲུལ་གཅིག་སྐུ་ལ་འཁྲིལ་ནས་འདུག་པ་ལ། དགེ་སྦྱོར་དེ་ཉིད་ལས་གཞན་དུ་མ་ཡེངས་ཤིང་མ་གཡོས་པར་བཞག་པས་ཁོ་རང་གྲོལ་ནས་སོང་། ཡང་ནུབ་ཅིག་མདུན་ན་སྡིག་པ་སྙིམ་པ་ཙམ་ཞིག་འདུག་པ་བདེན་ནམ་མི་བདེན་དགོངས་ནས། ཕོར་བུས་བཀབ་རྡོ་བ་ཞིག་གིས་མནན་ནས་བཞགསྔར་གྱི་དགེ་སྦྱོར་ལས་མ་ཡེངས་པར་བསྒོམ་ནས་ནང་པར་བལྟས་ཙ་ན་མི་འདུགདེས་ན་ཕྱི་རོལ་གྱི་འཇིགས་པའམ་མི་མ་ཡིན་གྱི་གཟུགས་སམ། དགྲས་ཁུ་འཕྲིག་ལ་སོགས་པ་དང་། ནང་དུ་ལུས་ལ་ནད་དང་གནོད་པ་འབྱུང་བཞི་ཆ་མ་སྙོམས་པ་དང་། གདོན་དང་རྐྱེན་ངན་གང་བྱུང་ཡང་སྔར་དགེ་སྦྱོར་གང་བྱེད་ཀྱིན་ཡོད་པ་དེ་ལས་མི་གཡོ་བ་གནད་ཡིན་པས། སྔར་གྱི་དགེ་སྦྱོར་ཉམས་སུ་ལེན་པ་གང་ཡིན་པ་དེ་ལ་མ་ཡེངས་པར་བསྒོམ་པ་གཅིག་པུས་ཆོགདེའི་དུས་སུ་སྐྲག་ནས་དེ་བས་ཀྱང་འདི་ཨེ་དྲག་བསམ་ནས། སྔ་མ་དེ་བཞག་ནས་འདི་ཉམས་སུ་བླང་སྙམ་ནས་གཞན་ཞིག་བསྒོམ་ན། སྐྱོན་དེ་མ་སོལ་ནས་ཉེས་ཕུང་སྣ་ཚོགས་འོང་བས། སྔར་གྱི་དགེ་སྦྱོར་དེ་ཉིད་མ་གཏོགས་པ་བསྐྱེད་པའི་རིམ་པའམ། མཚན་བཅས་མཚན་མེད་ཀྱི་རྫོགས་རིམ་མམ། འདུས་བྱས་ཀྱི་དགེ་བ་ཚོགས་གསོག་སྲུང་འཁོར་དམིགས་པ་ཀློག་འདོན་ནམ། ཚྭ་ཚྭ་འདེབས་པ་ལ་སོགས་པ་རིམ་གྲོའི་བྱེ་བྲག་གང་གིས་ཀྱང་མི་ཕན། དེས་གལ་ཏེ་སྐབས་དེར་སོས་ཀྱང་སྔ་མའི་དགེ་སྦྱོར་ལ་བློ་མ་ཁེལ་བ་ཡིན་པས། ཕྱིས་རང་གི་དགེ་སྦྱོར་ལ་བློ་མི་འགྲོ། བྱས་ཀྱང་སྟོབས་ཆུང་བར་འོང་བས་དེའི་དུས་སུ་ན་ཚ་དང་འདྲེ་གདོན་གང་ལ་སྔར་ཇི་ལྟར་བྱེད་པའི་དགེ་སྦྱོར་དེས་ཕན་པས། ཡུལ་གཞན་དུ་མི་སྤོ་བར་སྔར་གྱི་དགེ་སྦྱོར་དེ་ཉིད་ལས་མ་ཡེངས་པར་ཨ་ནནྟ་བྱ་བ་གནད་ཡིན། གསུམ་པ་སྤང་བྱ་གཉེན་པོ་ལུས་བརྗེ་བའི་གནད་ནི། དེ་ལྟར་ནད་དང་གནོད་པ་གང་བྱུང་ཡང་ཡུལ་མི་སྤོ་བར་དགེ་སྦྱོར་སྔ་མ་དེ་ཉིད་ལ་ཨ་ནནྟ་བྱས་པས། སྤང་གཉེན་སྲང་མདའི་མཐོ་དམན་བཞིན་དུ་འོང་བས་སྤང་བྱ་འགག་པའི་དུས་སུ་གཉེན་པོའི་ལུས་སུ་འགྱུར་ལ། གཉེན་པོ་འགག་པའི་དུས། སྤང་བྱའི་ལུས་སུ་གྱུར་ཏེ། དཔེར་ན་མེའི་སྤང་བྱ་ཆུ་ཡིན་པས་ཆུ་སྟོབས་ཆེ་ན་མེ་གསོད་པར་བྱེད་པ། མེ་སྟོབས་ཆེ་ན་ཆུ་མྱུར་དུ་སྐེམས་པ་དང་འདྲ་སྟེ། གཉེན་པོ་སྟོབས་སུ་གྱུར་ན་སྤང་བྱ་མི་གནས། སྤང་བྱ་སྟོབས་སུ་གྱུར་ན་གཉེན་པོ་མི་གནས་ཏེ། ཇོ་བོ་རྗེ་ལ་ཡོན་བདག་མོ་ཞིག་གིས་བ་འབུལ་བ་བྱས་པས་དེའི་བསོད་ནམས་དེས་ལས་ངན་ལས་གྲུབ་པའི་ལུས་དེས་མ་ཁྱག་ནས་དེ་ནུབ་ཤི་བ་ལྟ་བུ་ཡིན་ཏེ། གཉེན་པོ་སྟོབས་ཆེ་བས་དེ་འཕྲལ་ལ་ཤི་བར་གྱུར་ཀྱང་། བསོད་ནམས་ཀྱི་མཐུས་དགའ་ལྡན་དུ་སྐྱེས་པ་ལྟ་བུ་དང་། འཕགས་པ་ཀ་ཏཱ་ཡ་ན་ཆེན་པོ་ལ་ཤིན་ཏུ་སྡུག་ཅིང་ཕོངས་པའི་བྲན་མོ་ཞིག་གིས་ཆུ་བུམ་ཆུང་ཞིག་ཕུལ་ནས་ལྷུང་བཟེད་དུ་བླུགས་པས། དེས་འཕགས་པའི་ཞལ་དང་ཕྱག་ཞབས་བསིལ་བས་དེས་ལས་ངན་ལས་གྲུབ་པའི་ལུས་དེས་མ་ཁྱག་ནས། དེའི་ནུབ་མོ་ཤི་བ་ལྟ་བུ་ཡིན་ཏེ། དེ་ཡང་འཕགས་པ་ཞིང་དག་པ་ལ་ཆུ་ཕུལ་བས། གཉེན་པོ་སྟོབས་རྒྱས་པས་འཕྲལ་ལ་མོ་ཤི་ཡང་བསོད་ནམས་དེས་སུམ་ཅུ་རྩ་གསུམ་དུ་སྐྱེས་པ་ལྟ་བུ་ཡིན་ཏེ། དེས་ན་རྣལ་འབྱོར་པ་སྤང་བྱ་ཉོན་མོངས་པ་རྣམས་འཇོམས་པར་བྱེད་པའི་གཉེན་པོ་དགེ་སྦྱོར་དེ་ཉིད་ལ་མནགས་པར་བྱེད་པ་གནད་ཡིན། བཞི་པ་སྲོག་འཛིན་སྙིང་རྗེའི་བརླན་དག་གི་གནད་ནི། དེ་ལྟར་སྤང་བྱ་གཉེན་པོས་ལུས་རྗེས་པའི་རྣལ་འབྱོར་པ་དེ་གཉེན་པོ་དགེ་སྦྱོར་ལ་འབད་པའི་སྟོབས་དེས། རང་གི་རྒྱུད་ལ་ཡོད་པའི་ཐོག་མེད་ཀྱི་བག་ཆགས་ངན་པ་ལས་གྲུབ་པའི་ལུས་ཀྱིས་མི་ཐེག་པས། སྔོན་གྱི་བག་ཆགས་སློངས་ནས། སྤང་བྱ་རྒྱུ་ལས་ངན་ལས་གྲུབ་པའི་ཕུང་པོ་འཇིག་སྟེ་དམུ་ཆུའམ། རླུང་ལོག་གམ། མིད་འཆུས་སམ། ཤིག་ནད་ལ་སོགས་པའི་ནད་འཇིགས་པ་འོང་ནས་མྱུར་དུ་འཆི་བ་ཡིན་ཏེ། དཔེར་ན་རྗེ་བཙུན་གསང་བདག་གི་ཕྱག་གི་རྡོ་རྗེ་དེ་འཇིག་རྟེན་དང་འཇིག་རྟེན་ལས་འདས་པ་གང་གིས་ཀྱང་མི་ཐེག་པ་དང་འདྲ་བས། དེའི་དུས་སུ་དགེ་སྦྱོར་བསྐྱང་པས་ཆུན་དཀའ་བས་དམིགས་པའི་ཁ་ཚར་འདེབས་དགོས་ཏེ། རྣལ་འབྱོར་པ་དམིགས་པས་ནད་གསོ་བའི་སྐབས་སུ་ཐོག་མར་ཚད་མེད་པའི་སྙིང་རྗེ་ཆེན་པོ་སྒོམ་ན། སྐྱོན་འདག་ཅིང་ཡོན་ཏན་རྫོགས་པར་མཆི་བས། སེམས་ཅན་ཐམས་ཅད་ལ་ཚད་མེད་པའི་སྙིང་རྗེ་ཆེན་པོ་དུང་དུང་པ་མཆི་མ་སྤུང་སྤུང་པ་བསྐྱེད། དེས་སྒྲུབ་པ་པོ་རང་ཉིད་ཚེ་རིང་བར་བྱེད། འཁོར་གཅེས་པ་ཡོད་ན་དེ་ཡང་ཚེ་རིང་བ་འོང་སྟེ། ཆོས་རྗེ་ལ་ཚད་མེད་པའི་སྙིང་རྗེ་སྐྱེ་ལུགས་ཀྱང་འདིར་གསུང་། དཔེར་ན་རྗེ་བཙུན་གསང་བདག་གིས་རྡོ་རྗེ་ས་ལ་འཇོག་པའི་དུས་སུ་ས་གཞི་རྡོ་རྗེའི་རང་བཞིན་དུ་བྱིན་གྱིས་བརླབས་ནས་བཞག་པས་ས་གཞིས་ཐེག་པ་དང་འདྲ་བ་ཡིན། དེ་བཞིན་དུ་སྲོག་འཛིན་པར་བྱེད་པ་ལ་རང་གི་དགེ་སྦྱོར་བསྐྱངས་པས་མི་ཆོག་སྟེ། དེ་ལ་སྙིང་རྗེས་བརླན་འདོག་པར་བྱེད་དགོས་པས་དེ་ཡང་། ཨ་མ་ལ་བསྒོམ་པ་བས་ནི་བརྒྱ་འགྱུར་གྱིས་ཀྱང་མ་ཚད། དེ་སྟོང་འགྱུར་བས་ཀྱང་ལྷག་ཅིང་ཚན་ཆེ་བ་གནོད་བྱེད་ལ་བསྒོམ་པ་གལ་ཆེ་བ་གནད་ཡིན། ལྔ་པ་རྒྱུ་མེད་ན་བར་ཆད་མི་འབྱུང་བའི་གནད་ནི། རང་གི་དགེ་སྦྱོར་དང་སྙིང་རྗེ་ཟུང་འཇུག་ཏུ་བསྒོམས་པས། སྟོང་པ་དང་སྙིང་རྗེ་དབྱེར་མེད་པ། སྟོང་ཉིད་སྙིང་རྗེའི་སྙིང་པོ་ཅན། ཐབས་ཤེས་ཟུང་དུ་འབྲེལ་བའི་ལམ་ཕྱིན་ཅི་མ་ལོག་པ་ཡིན་པས། དེའི་དུས་སུ་སྐྱོན་དང་ཡོན་ཏན་གང་ཡང་མེད་པར་མི་འགྲོ་སྟེ། བར་ཆད་དང་དངོས་གྲུབ་གང་རུང་ཞིག་འབྱུང་། དེ་གཉིས་གང་བྱུང་ཡང་རྒྱུ་ལ་བརྟེན་ནས་འབྱུང་སྟེ། དེ་ལ་བར་ཆད་འབྱུང་བ་དང་། དངོས་གྲུབ་མི་འབྱུང་བའི་རྒྱུ་ནི་སོ་སོ་ཐར་པའི་སྡོམ་པ་ལ་ཉེས་ལྟུང་གིས་གོས་པ་དང་། བྱང་ཆུབ་སེམས་བསྐྱེད་ཀྱི་བསླབ་སྡོམ་ལ་ལྷོད་ཤོར་བ་དང་། གསང་སྔགས་ཀྱི་དམ་ཚིག་ཉམས་པ་དེ་ལ་བར་ཆད་འབྱུང་ཞིང་དངོས་གྲུབ་མི་འབྱུང་ངོ་། ། བྱེ་བྲག་ཏུ་བླ་མའི་སྐུ་གསུང་ཐུགས་ལ་ལྟ་ཚུལ་གྱི་ཁྱད་པར་ཡིན་ཏེ། བླ་མའི་སྐུ་གསུང་ཐུགས་ཀྱི་མཛད་པ་ལ་ལྟ་ལུགས་ཉེས་ན་བར་ཆད་འབྱུང་ཞིང་དངོས་གྲུབ་མི་འབྱུང་། བར་ཆད་མི་འབྱུང་བར་དངོས་གྲུབ་འབྱུང་བའི་རྒྱུ་ནི། གོང་མ་དེ་ལས་དཀར་ཕྱོགས་སུ་ལོག་པ་སྟེ། སྡོམ་པ་གསུམ་ལ་ཤོར་ཀེ་མ་བྱུང་བ་དེ་ལ་བར་ཆད་མི་འབྱུང་ཞིང་དངོས་གྲུབ་འབྱུང་ངོ་། ། གཉིས་པ་བླ་མའི་མཛད་པ་ལ་ལྟ་ལུགས་ལེགས་པ་དེ་ལ་བར་ཆད་མི་འབྱུང་ཞིང་དངོས་གྲུབ་འབྱུང་སྟེ། དེ་ཡང་ཞལ་སྔ་ནས་རི་ཁྲོད་དུ་ནན་ཏན་གྱིས་བསྒྲུབ་པས། དངོས་གྲུབ་ཅི་བྱུང་ཡང་ལམ་ཟབ་མོ་བླ་མའི་ལམ་ལ་ཞུགས་ནས། བླ་མ་ལ་ཇི་ལྟར་བལྟས་པ་དང་། མཐོང་བ་དང་། བླ་མའི་ཕྱིར་ཅི་བྱས་པ་དེ་དག་རང་ཉིད་ལ་འབྱུང་བ་མ་གཏོགས་པ་གཞན་མེད་པར་བཞེད་དེ། དེ་སྐད་དུ་ཡང་། རྣལ་འབྱོར་གྱི་དབང་ཕྱུག་མི་ལ་དེས། ། ཟ་ཚྭ་མེད་གསོལ་བའི་དཀའ་ཐུབ་ཀྱིས། ། བྱང་ཆུབ་ཐོབ་པར་མ་གསུངས་ཏེ། ། ཞིང་རྣམ་པར་དག་པའི་བླ་མ་ལ། ། དཀའ་ལས་སྡུག་བསྔལ་སྣ་ཚོགས་ཀྱིས། ། ལུས་སྲོག་ཕུལ་བའི་འབྲས་བུ་སྨིན། ། ཞེས་པ་དང་། ཨེ་མ་རྣལ་འབྱོར་དབང་ཕྱུག་རྣམས། ། སྡུག་བསྔལ་བྱས་པའི་འབྲས་བུ་དེ། ། རི་ཁྲོད་དགོན་པར་སྨིན་པ་ཡིན། ། ཞེས་གསུངས་པ་དང་། དངོས་གྲུབ་འབྱུང་བ་དེ་ལས་ལྡོག་ན་བར་ཆད་འབྱུང་བས་རྒྱུ་བཀག་ན་འབྲས་བུ་ཁེགས། རྐྱེན་བར་ཆད་ཅི་བྱུང་དུག་གསུམ་ལས་བྱུང་། ཉོན་མོངས་པ་དུག་གསུམ་རྣམ་པ་ཐམས་ཅད་དུ་སྤང་བར་བྱ་བ་གལ་ཤིན་ཏུ་ཆེ་བས། དུག་གསུམ་སྤང་བ་དང་། སྡོམ་པ་གསུམ་ལ་ཤོར་ཀེ་མ་བྱུང་བར་བྱ་བ་དང་། བླ་མ་ལ་མོས་གུས་ཆེར་བསྐྱེད་པ་གནད་ཡིན། དྲུག་པ་བྱུང་ན་སྤང་གཉེན་གཉིས་མེད་ཀྱི་གནད་ནི། དེ་ལྟར་སྡོམ་པ་གསུམ་གྱིས་རྒྱུད་དག་པར་བྱས་ཤིང་། བླ་མ་ལ་མོས་གུས་བྱས་ཀྱང་བར་ཆད་བྱུང་ན། སྡོམ་པ་གསུམ་ལ་ལྷོད་ཤོར་བ་དང་། དམ་ཚིག་ལ་སེལ་ཕྲའུ་ཞུགས་པའི་ལྟས་ཡིན་པས། དུས་དེར་སྤང་གཉེན་གཉིས་མེད་ཀྱི་གནད་དགོས་པས་དེ་གང་ཡིན་ན་སློབ་དཔོན་པདྨའི་ཉམས་ལེན་ལྟར་ཡིན་ཏེ། དེ་སྐད་དུའང་། འཇིག་རྟེན་ངམ་གྱུར་པདྨ་ཡིས། ། རང་གི་ཉམས་སུ་མྱོང་བ་ཡི། ། སྣང་སྲིད་ཐམས་ཅད་ཧེ་རུ་ཀཿ། གཅིག་ཏུ་བྱས་ཏེ་བདུད་རྣམས་བཏུལ། ། གསུངས་པ་དང་། དཔལ་ཕག་མོ་གྲུ་པའི་ཉེ་གནས་སེང་སྒོམ་ཁྲོས་པའི་དུས་གཅིག་ན། ཞལ་སྔ་ནས། སྟོང་གསུམ་སྟོང་གི་འཇིག་རྟེན་ན། ། ཤར་ཕྱོགས་སྟོང་གི་འཇིག་རྟེན་ན། ། སྐྱེ་འགྲོ་རྩི་ཤིང་ནགས་ཚལ་ཀུན། ། ཀུན་ཀྱང་བཛྲ་ཧེ་རུ་ཀཿ། གསུངས་པས། སྤང་བླང་གཉིས་མེད་ཀྱི་མན་ངག་གིས་ཉམས་སུ་ལེན་པ་ཡིན། སྤང་གཉེན་གཉིས་མེད་ཀྱི་ཉམས་ལེན་དེ་ལ་འདོད་ལུགས་ཐ་དད་མང་དུ་ཡོད་ཀྱང་། འཇིག་རྟེན་མགོན་པོ་དེའི་བཞེད་པ་བཅུ་ཆོས་ཡིན་པས་བཅུ་ཆོས་ཁོ་ན་ལ་གནད་དུ་བསྣུན་ཅིང་ཉམས་སུ་ལེན་པ་གནད་ཡིན། བདུན་པ་བོགས་འདོན་ཐབས་ཤེས་རབ་ཀྱི་གནད་ནི། དེ་ལྟར་སྤང་གཉེན་གཉིས་མེད་ཀྱི་ཚུལ་དུ་ཉམས་སུ་བླངས་པས། བར་ཆད་ཞི་ཞིང་དངོས་གྲུབ་འབྱུང་སྟེ། སྐྱོན་ཡོན་ཏན་དུ་འགྱུར་བ་ལགས། འོན་ཀྱང་ད་རུང་རྟོགས་པས་བོགས་མ་ཐོན་ན། ཐབས་དང་ཤེས་རབ་ཀྱི་བོགས་འདོན་ནི། གཅིག་གིས་གཅིག་བོགས་འདོན་པ་ཡིན། ཞེས་གསུངས་པས། ཐབས་ཀྱི་བོགས་འདོན་ཤེས་རབ་ཡིན་ལ། ཤེས་རབ་ཀྱི་བོགས་འདོན་ཐབས་ཡིན་པས། ཤེས་རབ་ཀྱི་བོགས་ཐབས་ཀྱིས་འདོན་པ་ནི། ཕྱག་རྒྱ་ཆེན་པོ་བསྒོམས་པས་བྱིང་རྨུགས་ལ་སོགས་པ་བར་ཆད་བྱུང་ན། མཚན་བཅས་ལུས་ངག་གི་དགེ་སྦྱོར་རྣམས་ཅི་རིགས་སུ་བྱའོ། ། ཐབས་ཀྱི་བོགས་ཤེས་རབ་ཀྱིས་འདོན་པ་ནི་མཚན་བཅས་ཀྱི་དགེ་བ་བྱ་བ་ལས་ཀྱི་འཁོར་ལོ། ། ཀློག་པ་ཁ་འདོན་གྱི་འཁོར་ལོ། ། ཆོས་སྤྱོད་ཡན་ལག་བདུན་པ། ཕྱག་དང་སྐོར་བ་མཎྜལ་འབུལ་བ་དང་། ཚྭ་ཚྭ་ཆུ་གཏོར་དང་བསྐྱེད་རིམ། བྱམས་སྙིང་རྗེ་བྱང་ཆུབ་ཀྱི་སེམས་དང་། ཐབས་ལམ་བསྒོམ་པ་ལ་སོགས་པ་མདོར་ན་ཐབས་ཀྱི་དགེ་བའི་རྩ་བ་མ་ལུས་པ་ཐམས་ཅད་ཕྱག་ར